Dušan Plašienka

Prof. RNDr. Dušan Plašienka, DrSc. (* 25. apríl 1953, Lučenec) je slovenský geológ, univerzitný profesor (2005), doktor vied (2003). Patrí medzi popredných odborníkov na paleotektonický a geodynamický vývoj Západných Karpát v mezozoiku.

 Život 
Narodil sa v Lučenci v učiteľskej rodine. Zmaturoval na všeobecnovzdelávacej strednej škole v Lučenci a rokoch 1971 – 1976 študoval geológiu na Prírodovedeckej fakulte Univerzity Komenského v Bratislave. Následne nastúpil do oddelenia štruktúrnej geológie v Geologickom ústave SAV, kde pôsobil pod vedením akademika Michala Maheľa. V roku 1981 získal titul CSc. obhajobou práce „Tektonické postavenie niektorých metamorfovaných mezozoických sérií veporika“ a ďalej pôsobil ako výskumník na Geologickom ústave SAV. Od roku 1995 prednášal regionálnu geológiu, geotektoniku a paleotektoniku na Katedre geológie a paleontológie Prírodovedeckej fakulty Univerzity Komenského v Bratislave. V roku 1997 bol habilitovaný a získal titul docent.Reháková, D., Kováč, M., 2013: K šesťdesiatinám profesora Dušana Plašienku. Mineralia Slovaca, Geovestník, 17 - 21. Jeho habilitačná práca „Tektonochronológia a paleotektonický model jursko-kriedového vývoja centrálnych Západných Karpát“ neskôr v roku 1999 publikovaná ako monografia predstavuje syntézu moderných poznatkov o vývoji západokarpatského orogénu v priebehu mezozoika. 

V roku 2003 získal na Geologickom ústave SAV vedeckú hodnosť doktor vied. Jeho doktorská práca na tému „Alpidná tektonická progradácia a jej štruktúrny záznam v jednotkách Západných Karpát“ podrobne opisovala vývoj a progradáciu alpínskeho orogénneho klinu Západných Karpát. Následne v rokoch 2003 – 2010 pôsobil ako vedúci Katedry geológie a paleontológie. Bol dlhoročným garantom magisterského študijného programu všeobecná geológia a tektonika. V roku 2005 získal vedecko-pedagogickú hodnosť profesor. Viedol viacerých doktorandov (napr. R. Prokešová, P. Kováč, R. Milovský, R. Vojtko, V. Šimonová, J. Bučová, A. Lačný). Bol zodpovedný riešiteľ a spoluriešiteľ viacerých domácich projektov APVV a VEGA, ako aj medzinárodných projektov (napr. UNESCO IGCP No. 276).

Je členom redakčnej rady slovenských geologických periodík Geologica Carpathica a Mineralia Slovaca. Je členom Slovenskej geologickej spoločnosti pri SAV a v rokoch 2001 – 2005 bol jej predsedom. Medzi iným napr. inicioval vznik tradičného Predvianočného seminára SGS, ktorý je organizovaný už viac než 20 rokov.

 Rodina 
Dušan Plašienka je ženatý a má dve deti. Jeho manželka prof. PhDr. Zlatica Plašienková, PhD. je profesorka filozofie na Filozofickej fakulte UK.

 Vedecká práca 
Vo svojej vedeckej práci sa venuje hlavne regionálnej a štruktúrnej geológii. V regionálnej geológii nadviazal na práce svojho školiteľa akademika Michala Maheľa. Postupne pracoval prakticky vo všetkých oblastiach Centrálnych Západných Karpát. V interpretácii stavby Západných Karpát presadil model opierajúci sa o existenciu dvoch sutúr – meliatskej na juhu a váhickej na severe. Venoval sa sukcesií deformačných udalostí vo veporiku a fatriku. Priniesol podrobné a dodnes platné poznatky o vývoji veporika. Riešil stavbu borinskej jednotky Malých Karpát a podieľal sa na tvorbe geologickej mapy Malých Karpát v mierke 1:50 000. Skúmal stavbu seleckého bloku Považského Inovca a definovaní tzv. belickú jednotku, ktorú považoval za hlavného predstaviteľa hypotetického váhika na povrchu. Venoval sa aj štúdiu stavby centrálnokarpatského paleogénu a bradlového pásma, hlavne v jeho východoslovenskom a oravskom úseku. Pracoval aj v južnej časti Západných Karpát v jednotkách silicika, turnaika a meliatika. Venoval sa aj teoretickým otázkam geologickej regionalizácie a tektoniky. Tieto poznatky odovzdával na prednáškach aj svojim študentom. Uznávaný je predovšetkým ako interpretátor, ktorý je schopný suché geologické údaje či pozorovania spojiť ich s konkrétnymi geologickými procesmi a umiestniť do širších súvislostí.

 Významné publikované práce 
Publikoval veľké množstvo vedeckých prác, viaceré z nich sa stali klasickými prácami geológie Západných Karpát. Medzi najvýznamnejšie patria monografie, kapitoly v monografiách a geologické mapy:
 Plašienka, D., Grecula, P., Putiš, M., Kováč, M., Hovorka, D., 1997: Evolution and structure of the Western Carpathians: An overview. In Grecula, M., Hovorka, D. a Putiš, M., Geological Evolution of the Western Carpathians. Mineralia Slovaca – Monograph, Bratislava, s. 1 – 24 
 Plašienka, D., 1999: Tektochronológia a paleotektonický model jursko-kriedového vývoja centrálnych Západných Karpát. Veda, Bratislava, 125 s.
 Froitzheim, N., Plašienka, D., Schuster, R., 2008: Alpine tectonics of the Alps and Western Carpathians. In: McCann, T. (ed.): The Geology of Central Europe. Volume 2: Mesozoic and Cenozoic. Geol. Soc. Publ. House, London, 1141 – 1232
 Polák, M. (ed.), Plašienka, D., Kohút, M., Putiš, M., Bezák, V., Filo, I., Olšavský, M., Havrila, M., Buček, S., Maglay, J., Elečko, M., Fordinál, K., Nagy, A., Hraško, Ľ., Németh, Z., Ivanička, J., Broska, I., 2011: Geolologická mapa Malých Karpát 1: 50 000. MŽP SR – ŠGÚDŠ, Bratislava.
 Polák, M. (ed.), Plašienka, D., Kohút, M., Putiš, M., Bezák, V., Maglay, J., Olšavský, M., Havrila, M., Buček, S., Elečko, M., Fordinál, K., Nagy, A., Hraško, Ľ., Németh, Z., Malík, P., Liščák, P., Madarás, J., Slavkay, M., Kubeš, P., Kucharič, Ľ., Boorová, D., Zlinská, A., Siráňová, Z., Žecová, K., 2012: Vysvetlivky ku geologickej mape regiónu Malé Karpaty 1: 50 000. ŠGÚDŠ, Bratislava, 287 s.
 Plašienka, D., Aubrecht, R., Bezák, V., Bielik, M., Broska, I., Bučová, J., Fekete, K., Gaži, P., Gedl, P., Golej, M., Halásová, E., Hók, J., Jamrich, M., Józsa, Š., Klanica, R., Konečný, P., Kubiš, M., Madarás, J., Majcin, D., Marko, F., Molčan Matejová, M., Potočný, T., Schlögl, J., Soták, J., Suan, G., Šamajová, L., Šimonová, V., Teťák, F., Vozár, J., 2021:  Structure, composition and tectonic evolution of the Pieniny Klippen Belt – Central Western Carpathians contiguous zone (Kysuce and Orava regions, NW Slovakia). Comenius University, Bratislava, 150 s.

Články:
 Kováč, M., Kráľ, J., Márton, E., Plašienka, D., Uher, P., 1994: Alpine uplift history of the Central Western Carpathians: geochronological, paleomagnetic, sedimentary and structural data. Geologica Carpathica, 45, 2, s. 83 – 96
 Putiš, M., Frank, W., Plašienka, D., Siman, P., Sulák, M., Biroň, A. 2009: Progradation of the Alpidic Central Western Carpathians orogenic wedge related to two subductions: constrained by Ar/Ar ages of white micas. Geodinamica Acta, 22/1 - 3, 31 – 56.
 Kováč, M., Plašienka, D., Soták, J., Vojtko, R., Oszcypko, N., Less, Gy., Cosovic, V., Fügenschuh, B. & Králiková, S., 2016: Paleogene paleogeography and basin evolution of the Western Carpathians, Northern Pannonian domain and adjoining areas. Global and Planetary Change 140, 9-27.
 Kováč, M., Márton, E., Oszczypko, N., Vojtko, R., Hók, J., Králiková, S., Plašienka, D., Klučiar, T., Hudáčková, N., Oszczypko-Clowes, M., 2017: Neogene palaeogeography and basin evolution of the Western Carpathians, Northern Pannonian domain and adjoining areas. Global and Planetary Change, 155, 133 – 154.
 Plašienka, D., 2018: Continuity and episodicity in the early Alpine tectonic evolution of the Western Carpathians: How large-scale processes are expressed by the orogenic architecture and rock record data. Tectonics, 37. https://doi.org/10.1029/2017TC004779

 Ocenenia 
Bol ocenený mnohými medailami a oceneniami:
 Medaila Jána Slávika (2013), udelená Slovenskou geologickou spoločnosťou
 Medaila Dimitria Andrusova (2013), udelená Prírodovedeckou fakultou UK
 Strieborná medaila Univerzity Komenského (2015)
 Strieborná medaila Štátneho geologického ústavu Dionýza Štúra (2016)
 Medaila Jána Pettka (2017), udelená Slovenskou geologickou spoločnosťou
 Medaila Bohuslava Cambela (2018), udelená Ústavom vied o Zemi SAV

 Referencie 

Kategória:Osobnosti z Lučenca
Kategória:Slovenskí geológovia
Kategória:Absolventi Prírodovedeckej fakulty Univerzity Komenského
Kategória:Pracovníci Slovenskej akadémie vied
Kategória:Vyučujúci na Prírodovedeckej fakulte Univerzity Komenského v Bratislave
Kategória:Slovenskí vysokoškolskí pedagógovia